અમદાવાદ: વરલી-મટકાનો જુગાર ફોનથી ચલાવવાના કૌભાંડનો પર્દાફાશ રખિયાલ પોલીસે કર્યો છે. ગઇ કાલે મોડી રાતે રખિયાલ વિસ્તારમાં આવેલી જૂની મેડાવાળી ચાલીમાં રખિયાલ પોલીસે રેડ કરીને મટકાકિંગ ઘનશ્યામ ઢોલિયાના 10 પન્ટરોની ધરપકડ કરી છે. આરોપી પાસેથી પોલીસે 22 મોબાઇલ, 20 કેલ્ક્યુલેટર, 16 લાકડાનાં પાટિયાં સહિત વરલી-મટકાના આંકડા લખેલી ચીઠ્ઠીઓ કબજે કરી છે. ર‌િખયાલ પોલીસે ઘનશ્યામ ઢોલિયા સહિત 14 વ્યકિતઓ વિરુદ્ધમાં ગુનો દાખલ કર્યો છે. દેશમાં ચાલતા વરલી-મટકાના ધંધામાં કિંગ બનેલા દરિયાપુરના ઘનશ્યામ ઉર્ફે ઢોલિયો પ્રમોદભાઇ પટેલ વધુ એક વખત પોલીસની રડારમાં આવી ગયો છે. ર‌િખયાલ પોલીસે ગઇ કાલે મોડી રાતે રખિયાલ વિસ્તારમાં આવેલા જૂની મેડાવાળી ચાલીના મકાનમાં દરોડા પાડીને ટેલિફોનિક ચાલતા વરલી-મટકાના જુગારનો પર્દાફાશ કર્યો છે. પોલીસે હિતેશ દશરથભાઇ ઠાકોર સહિત 10 આરોપીઓની ધરપકડ કરી છે. પકડાયેલા તમામ આરોપીઓ ઘનશ્યામ ઢોલિયા, બીરેન પંચાલ, જફર બાટલી અને સાબીર પઠાણના ઇશારે વરલી-મટકાનો જુગાર રમાડતા હોવાનો ખુલાસો કર્યો છે.